นายกรัฐมนตรี สั่งเดินเครื่องเศรษฐกิจ ชู Factory Sandbox เฟส2 เปิดทางรับแรงงานเพื่อนบ้าน 3 สัญชาติตาม MOU
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้ให้แนวทางหลังรัฐบาลได้ขับเคลื่อนการเปิดประเทศ โดยในภาคแรงงานนั้นให้แนวทาง เดินหน้า โครงการ Factory Sandbox ระยะที่ 2 พร้อมเปิดทางให้แรงงานต่างด้าวเข้ามาทำงานตาม MOU ที่กระทรวงแรงงานเสนอ โดยนายกรัฐมนตรีได้มีข้อสั่งการให้กระทรวงแรงงาน เน้นการดำเนินการ ตามมาตรการ ตรวจ ควบคุม รักษา ดูแล โดยขยายกรอบขอบเขตจังหวัด จากเดิมดำเนินการใน 4 จังหวัด เพิ่มเป็น 11 จังหวัด รวมได้แก่ นนทบุรี ปทุมธานี สมุทรสาคร ชลบุรี ระยอง ปราจีนบุรี พระนครศรีอยุธยา ลพบุรี สระบุรี ฉะเชิงเทรา สมุทรปราการ อีกทั้งปรับลดหลักเกณฑ์ขนาดสถานประกอบการ จากเดิมกำหนด 500 คนขึ้นไป เป็น 100 คนขึ้นไปโดยกระทรวงแรงงานจะเปิดให้มีการนำเข้าแรงงานตาม MOU ภายใต้สถานการณ์การแพร่ระบาดของโรคโควิด-19 หลังวันที่ 30 พฤศจิกายน 2564 เป็นต้นไป